CELEX: 32006D0059
Language: da
Date: 2006-01-24 00:00:00
Title: 2006/59/EF: Kommissionens beslutning af  24. januar 2006  om tilladelse til markedsføring af rugbrød tilsat phytosteroler/phytostanoler som nye levnedsmidler eller nye levnedsmiddelingredienser i henhold til Europa-Parlamentets og Rådets forordning (EF) nr. 258/97  (meddelt under nummer K(2006) 115)   (EØS-relevant tekst)

3.2.2006   
            
            
               DA
            
            
               Den Europæiske Unions Tidende
            
            
               L 31/21
            
         
      KOMMISSIONENS BESLUTNING
   
   af 24. januar 2006
   om tilladelse til markedsføring af rugbrød tilsat phytosteroler/phytostanoler som nye levnedsmidler eller nye levnedsmiddelingredienser i henhold til Europa-Parlamentets og Rådets forordning (EF) nr. 258/97
   (meddelt under nummer K(2006) 115)
   (Kun den finske og svenske udgave er autentisk)
   (EØS-relevant tekst)
   (2006/59/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (1), særlig artikel 7, og
   ud fra følgende betragtninger:
   
               (1)
            
            
               Karl Fazer Ltd. indgav den 21. september 2000 en ansøgning til de kompetente myndigheder i Finland om tilladelse til at markedsføre fødevarer tilsat phytosteroler som nye levnedsmidler eller nye levnedsmiddelingredienser.
            
         
               (2)
            
            
               De kompetente finske myndigheder afgav den 29. januar 2001 den første vurderingsrapport.
            
         
               (3)
            
            
               I den første vurderingsrapport konkluderede de finske kompetente fødevaremyndigheder, at phytosteroler/phytostanoler ikke udgør en sundhedsrisiko for mennesker.
            
         
               (4)
            
            
               Kommissionen fremsendte den første vurderingsrapport til samtlige medlemsstater den 13. marts 2001.
            
         
               (5)
            
            
               Inden for det i forordningens artikel 6, stk. 4, fastsatte tidsrum på 60 dage blev der fremsat begrundede indsigelser mod markedsføring af produkterne i henhold til bestemmelserne.
            
         
               (6)
            
            
               Den Videnskabelige Komité for Levnedsmidler anførte i sin udtalelse af 26. september 2002 om en generel oversigt over virkningerne på lang sigt af indtag af forhøjede niveauer af phytosteroler fra flere kilder i kosten, navnlig virkningerne for β-caroten, at der ikke forelå dokumentation for yderligere gavnlige virkninger ved indtag på over 3 g pr. dag, at høje indtag kunne have uønskede virkninger, og at det derfor var fornuftigt at undgå indtag af plantesterol på over 3 g pr. dag.
            
         
               (7)
            
            
               Den Videnskabelige Komité for Levnedsmidler gentog endvidere i sin udtalelse af 5. marts 2003 om ansøgninger om godkendelse af en række forskellige fødevarer beriget med plantesteroler, at det kumulerede indtag via en bred vifte af fødevarer beriget med phytosteroler må give anledning til bekymring. Komitéen bekræftede dog samtidig vedrørende ansøgningen fra Oy Karl Fazer Ab, at phytosteroler kan tilsættes til en lang række forskellige typer bagværk uden risiko.
            
         
               (8)
            
            
               På grundlag af betænkelighederne vedrørende det kumulerede indtag af phytosteroler/phytostanoler fra forskellige produkter indvilligede Oy Karl Fazer Ab i at begrænse den oprindelige ansøgning, så den kun omfattede rugbrød.
            
         
               (9)
            
            
               Ved Kommissionens forordning (EF) nr. 608/2004 af 31. marts 2004 om mærkning af fødevarer eller fødevareingredienser tilsat phytosteroler, phytosterolestere, phytostanoler og/eller phytostanolestere (2) sikres det, at forbrugerne får de oplysninger, der er nødvendige for at undgå for stort indtag af tilsatte phytosteroler.
            
         
               (10)
            
            
               Den Stående Komité for Fødevarekæden og Dyresundhed har ikke afgivet positiv udtalelse; Kommissionen forelagde derfor den 22. august 2005 Rådet et forslag i henhold til artikel 5, stk. 4, i Rådets afgørelse 1999/468/EF (3) med en anmodning til Rådet om at reagere inden for tre måneder.
            
         
               (11)
            
            
               Rådet har imidlertid ikke truffet afgørelse inden for den fastsatte tidsfrist; derfor bør Kommissionen nu vedtage en beslutning —
            
         VEDTAGET FØLGENDE BESLUTNING:
   Artikel 1
   Fødevarer og fødevareingredienser, jf. bilag 1, tilsat phytosteroler/phytostanoler som anført i bilag 2, i det følgende benævnt produkterne, kan markedsføres i Fællesskabet.
   Artikel 2
   Produkterne skal frembydes til salg på en måde, så de let kan opdeles i portioner, der indeholder højst 3 g (ved 1 daglig portion) eller højst 1 g (ved 3 daglige portioner) tilsatte phytosteroler/phytostanoler.
   Artikel 3
   Denne beslutning er rettet til Oy Karl Fazer Ab, Fazerintie 6, FIN-00941 Helsingfors.
   
      Udfærdiget i Bruxelles, den 24. januar 2006.
      
         
            På Kommissionens vegne
         
         Markos KYPRIANOU
         
         
            Medlem af Kommissionen
         
      
   
   
      (1)  EFT L 43 af 14.2.1997, s. 1. Senest ændret ved forordning (EF) nr. 1882/2003 (EUT L 284 af 31.10.2003, s. 1).
   
      (2)  EUT L 97 af 1.4.2004, s. 44.
   
      (3)  EFT L 184 af 17.7.1999, s. 23.
   
      BILAG I
      PRODUKTER OMHANDLET I ARTIKEL I
      
         Rugbrød med mel, der indeholder ≥ 50 % rug (fuldkornsrugmel, hele eller knækkede rugkerner og rugflager) og ≤ 30 % hvede, og med ≤ 4 % tilsat sukker, men ikke tilsat fedtstof.
   
   
      BILAG 2
      SPECIFIKATIONER FOR PHYTOSTEROLER OG PHYTOSTANOLER MED HENBLIK PÅ TILSÆTNING TIL FØDEVARER OG FØDEVAREINGREDIENSER
      Definition:
      Phytosteroler og phytostanoler er steroler og stanoler, der er ekstraheret fra planter, og som kan forekomme som frie steroler og stanoler eller være forestret med spisefedtsyrer.
      Sammensætning (med GC-FID eller tilsvarende metode):
      
                   
               
               
                  < 80 % β-sitosterol
               
            
                   
               
               
                  < 15 % β-sitostanol
               
            
                   
               
               
                  < 40 % campesterol
               
            
                   
               
               
                  < 5 % campestanol
               
            
                   
               
               
                  < 30 % stigmasterol
               
            
                   
               
               
                  < 3 % brassicasterol
               
            
                   
               
               
                  < 3 % andre steroler/stanoler.
               
            Forurening/renhed (med GC-FID eller tilsvarende metode):
      Phytosteroler og phytostanoler ekstraheret fra andre kilder end vegetabilsk olie egnet til konsum må ikke indeholde forurenende stoffer, hvilket bedst sikres ved, at phytosterol-/phytostanolingrediensen har en renhed på over 99 %.